Μαργαρίτα Παπανδρέου - Τσαντ

Βιογραφικά στοιχεία

Γεννήθηκε το 1923 στο Όουκ Παρκ του Ιλλινόις των Η.Π.Α.. Γνωρίστηκε με τον Ανδρέα Παπανδρέου όταν εκείνος ήταν ακόμη νυμφευμένος με την πρώτη του σύζυγο Χριστίνα Ρασιά, την οποία τελικά χώρισε για να παντρευτεί την Μαργαρίτα το 1951. Έζησαν αρχικά στη Μινεσότα και αργότερα στην Καλιφόρνια, όπου ο Ανδρέας Παπανδρέου ήταν Πρόεδρος του Τμήματος Οικονομικών Επιστημών στο Πανεπιστήμιο Μπέρκλεϊ και στενός φίλος του μετέπειτα κυβερνήτη της Καλιφόρνια Πατ Μπράουν. Το 1959-1960 η Μαργαρίτα Παπανδρέου συνόδευσε τον άντρα της στην επίσκεψή του στην Γιουγκοσλαβία. Ο Ανδρέας Παπανδρέου είχε πάρει χορηγίες από τα αμερικανικά ιδρύματα Γκούγκενχαϊμ και Φουλμπράιτ για να μελετήσει το οικονομικό σύστημα της χώρας. Στη Γιουγκοσλαβία το ζεύγος φιλοξενήθηκε από τον ηγέτη της χώρας Στρατάρχη Τίτο, με τον οποίο συνδέθηκαν φιλικά.
Με τον Ανδρέα Παπανδρέου απέκτησαν τέσσερα παιδιά, τον Γιώργο, τη Σοφία, τον Νίκο και τον Αντρίκο Παπανδρέου.
Μετά την μόνιμη εγκατάστασή τους στην Ελλάδα το 1961, η σχέση τους πέρασε κρίση καθώς ο Ανδρέας Παπανδρέου είχε ερωτική σχέση με την Έπη Σκιαδαρέση, τη νεαρή σύζυγο του γνωστού μηχανικού και εργολάβου Γιώργου Σκιαδαρέση, που ήταν παλιός συμμαθητής του στο Κολλέγιο Αθηνών. Το θέμα πήρε και μεγάλες πολιτικές διαστάσεις όταν το 1964 η κυβέρνηση της Ένωσης Κέντρου ανέθεσε το καινούριο σχέδιο πόλεως της Πάτρας στον Γιώργο Σκιαδαρέση. Παρ'όλα αυτά, μετά την επιβολή της χούντας των συνταγματαρχών η Μαργαρίτα Παπανδρέου κινητοποιήθηκε αποτελεσματικά για να μπορέσει να εξασφαλίσει την απελευθέρωση του συζύγου της τον Δεκέμβριο του 1967, με τον οποίο στη συνέχεια εγκαταστάθηκαν αρχικά στην Στοκχόλμη της Σουηδίας και μετέπειτα στο Τορόντο του Καναδά.
Στην Στοκχόλμη ο Ανδρέας Παπανδρέου είχε ερωτική σχέση με την Σουηδέζα ηθοποιό και τηλεπαρουσιάστρια Ragna Nyblom, με την οποία μάλιστα απέκτησε και μία κόρη εκτός γάμου, αλλά συνέχισε να είναι επίσημα παντρεμένος με την Μαργαρίτα.
Μεταπολιτευτικά, η σχέση του ζεύγους συνέχισε να αντιμετωπίζει προβλήματα καθώς ο Ανδρέας Παπανδρέου είχε αρχικά ερωμένη την ανηψιά του Αριστοτέλη Ωνάση Μαριλένα Πατρονικόλα και στη συνέχεια την αεροσυνοδό του πρωθυπουργικού αεροσκάφους Δήμητρα Λιάνη.
Τελικά η Μαργαρίτα Παπανδρέου συμφώνησε να δώσει διαζύγιο ώστε να παντρευτεί ο Ανδρέας Παπανδρέου την Δήμητρα Λιάνη.
Ίδρυσε και διετέλεσε για οχτώ χρόνια πρόεδρος της Ένωσης Γυναικών Ελλάδας (Ε.Γ.Ε.). Έλαβε ενεργό μέρος σε γυναικεία θέματα και θέματα ειρήνης. Είναι επίσης συγγραφέας πολλών άρθρων και βιβλίων.

Λίστα Λαγκάρντ

Το Δεκέμβριο του 2012 οι εφημερίδες Το Βήμα και Πρώτο Θέμα ισχυρίστηκαν σε δημοσιεύματά τους ότι στη Μαργαρίτα Παπανδρέου ανήκε ένας από τους λογαριασμούς της λίστας Λαγκάρντ. Όμως η εξέταση των ονομάτων της λίστας δείχνει ότι ο λογαριασμός που αποδιδόταν στην Μαργαρίτα Παπανδρέου ανήκει τελικά σε μία γυναίκα που ονομάζεται Μαρία Παντελή, η οποία αρνήθηκε να κάνει δηλώσεις για το θέμα. Ο δημοσιογράφος Κώστας Βαξεβάνης (που ήταν ο άνθρωπος που έφερε στη δημοσιότητα τη λίστα Λαγκάρντ) επίσης αρνήθηκε κατηγορηματικά ότι η Μαργαρίτα Παπανδρέου βρίσκεται στη λίστα. Παρ' όλα αυτά, ο ειδικός γραμματέας του ΣΔΟΕ (και στενός συνεργάτης του Αντώνη Σαμαρά) Στέλιος Στασινόπουλος επέμεινε ότι πίσω από την Μαρία Παντελή κρύβεται η Μαργαρίτα Παπανδρέου και για να τεκμηριώσει τον ισχυρισμό του είπε ότι έτσι τον ενημέρωσαν σε σύσκεψη δύο ηγετικά στελέχη του ΣΔΟΕ, ο διευθυντής σχεδιασμού και ελέγχων Νίκος Λέκκας και ο διευθυντής ειδικών υποθέσεων Ευάγγελος Καραμάνος.
Όμως ο Νίκος Λέκκας δήλωσε ότι ουδέποτε έγινε τέτοια σύσκεψη και ποτέ ο ίδιος δεν κατονόμασε την Μαργαρίτα Παπανδρέου, ενώ ο Καραμάνος δεν έκανε δηλώσεις για το θέμα. Μετά από αυτή την εξέλιξη, το ΠΑΣΟΚ κατηγόρησε τον Στασινόπουλο για συκοφαντία και κομματική μεροληψία και ζήτησε την άμεση αντικατάστασή του από την ηγεσία του ΣΔΟΕ.
Στις 14-10-2014 το ΣΔΟΕ απάντησε επίσημα με έγγραφό του στην Μαργαρίτα Παπανδρέου ότι, ύστερα από έρευνα που πραγματοποιήθηκε, στα πλαίσια αγωγής που είχε καταθέσει η Μ. Παπανδρέου, το όνομά της δεν περιλαμβάνεται στη λίστα Λαγκάρντ. Το έγγραφο υπογράφει ο ειδικός γραμματέας του ΣΔΟΕ Στυλιανός Στασινόπουλος.